- આજે તો નીકળવું જ પડશે. છેલ્લી પાંચ રાતો ઘેર જ કાઢી છે. ને દરરોજ કેટલુંય નુકસાન થાય છે. બાપુને ખબર તો બધી પડતી હશે. બાપુ હવે વધુ ખમી શકશે નંઈ. પગાર દેતા હોય એટલે ગાળો પણ દઈ ડે. કાંઈ કે’વાય નંઈ. મામદને સાચો જ પાડવો હોય તેમ અચાનક બાપુ ઝૂંપડીએ આવી ચડ્યા. આવ્યા એટલું જ નંઈ વૈશાખી લૂ જેવું વરસી પણ ગયા. મામદ નીચું જોઈ ચુપચાપ સાંભળતો રહ્યો. મામદની નીચી ઢળેલી નજર બાપુના પગને અડી ગઈ અને અડતાંની સાથે આંખો સળવળી ઊઠી. તેનું ચિત્ત તરત એક વરસ પહેલાના ભાદરવામાં જઈને ઊભું રહ્યું.